
Különböző gabonafélék abiotikus stressz tolerancia vizsgálata

A mezőgazdasági termelés és ezzel párhuzamosan a lakosság élelmezése a klímaváltozás hatásai miatt várhatóan nagy kihívások elé néz a jövőben. Mivel mind Magyarországon, mind globálisan egyre nagyobb mérteket ölt a szélsőséges időjárás miatti terméskiesés, fokozott stressztűrő képességű fajták előállításával növelhető a növénytermesztés biztonsága. A búza a legjelentősebb élelmezésre szánt gabonanövényünk, ezért a növénynemesítők legnagyobb figyelme a búzára összpontosul. A faj-, illetve nemzetség-keresztezések lehetővé teszik a genetikai variabilitás növelését, ezért fontos forrást jelentenek az alkalmazkodó képesség növelése tekintetében is.
A hexaploid búza (Triticum aestivum L.) rokonsági körébe tartozó termesztett- és vad fajoknak rendkívül széles a genetikai bázisa. A kedvező tulajdonságok a hibridekből a termesztett búzába beépíthetők, így a hosszabb távú nemesítés számára (prebreeding) fontos alapanyagot jelentenek. Az MTA AK Mezőgazdasági Intézetének Génmegőrzési és Organikus Nemesítési Osztályán létrehozott fajhibridekből származó, citológiailag azonosított vonalak fenotipizálását végeztük tenyészedényes kísérletben. Ebben a dolgozatban a búza-rozs hibridekből származó genotípusok vizsgálati eredményeit mutatjuk be, különös figyelmet fordítva a gyökér fejlődés és a szárazságtűrés kapcsolatára. A gyökérzet vizsgálatához egy speciális tenyészedényes technikát alakítottunk ki, 75 cm hosszú 10 cm átmérőjű steril kvarchomokkal töltött tenyészedénybe ültettük a növényeket. A tápanyagot Hoagland-tápoldattal biztosítottuk. A gyökereket az aratással egy időben mostuk ki erre a célra készített eszközökkel. Mértük a szárazságtűrést számszerűsítő tulajdonságokat, a gyökérfejlődés mellett a koraiságot, a levelek klorofill tartalmát, valamint a termést és elemeit kontroll (jó vízellátás) és stressz (vízhiányos) kezelésben. A dolgozatban ezeket az eredményeket értékeljük.



